ኢትዮጵያውያንን ከሳውዲ የመመለስ ጥረቱ ተጠናክሮ መቀጠሉን ሚኒስቴሩ አስታወቀ
የኢትዮጵያ መንግስትም ዜጎችን ወደ ሃገር ቤት የመመለስ ጥረት አጠናክሮ መቀጠሉን የውጭ ጉዳይ ሚኒስቴር አስታውቋል።የሳዑዲ ዓረቢያ መንግስት ኢትዮጵያውያንን ጨምሮ ያለስራ እና የመኖሪያ ፍቃድ የሚኖሩ ዜጎችን ከሃገሪቱ እንዲወጡ የሰጠው የእፎይታ ጊዜ ከተጠናቀቀ ሁለት ቀናት አልፎታል።በረመዳን በዓል ምክንያት በሳዑዲ የእረፍት ጊዜ ለአንድ ሳምንት መራዘሙ፣ የኢሚግሬሽን አገልግሎት በተሟላ ሁኔታ አለመሰጠቱ እንዲሁም በሳዑዲ የመውጫ ቪዛ አገልግሎት ቁጥር አነስተኛ መሆንም ዜጎችን በመመለስ ሂደቱ ላይ እክል መፍጠሩን አስረድቷል፡፡መንግስት ከሳዑዲ መንግስት ጋር በዲፕሎማሲው መስመር ግንኙነቱን በማጠናከር፤ የምህረት አዋጅ ጊዜው እንዲራዘም በድጋሚ መጠየቁን አመልክቷል ።በዚህ ሂደት ምናልባትም የሳዑዲ መንግስት ከዚህ በኋላ ዜጎችን በሃይል የሚያስወጣ ከሆነም የኢትዮጵያ መንግስት ዜጎችን ለመቀበል ዝግጅት ማድረጉንም ሚኒስቴሩ ገለጿል ።በትናንትናው እለት 500 ወገኖች የተመለሱ ሲሆን፤ በዛሬው እለትም 630 ተጨማሪ ዜጎች ወደ ሃገራቸው ይገባሉ ተብሎ ይጠበቃል።በእስካሁኑ ሂደት 111 ሺህ የሚሆኑ ወገኖች ወደ ሃገራቸው ለመመለስ የጉዞ ሰነድ ቢወስዱም የተመለሱት ግን 45 ሺህ ያህል ብቻ ናቸው ነው ያለው ።አብዛኛው ዜጎች በመጨረሻ ሰዓት ላይ ለመመለስ በመወሰናቸው በትራንስፖርት ላይ እጥረት በመፈጠሩና የአውሮፕላን ጣቢያዎች መጨናነቅ ዜጎችን ወደ ሃገራቸው ለመመለስ በሚደረገው ጥረት ላይ አሉታዊ ተፅዕኖ መፍጠሩን ነው የጠቀሰው -(ኤፍ ቢ ሲ) ።